Imtella' Ġunju 20, 2021 Rapport: Adrian Spiteri Iċ-ċittadini Ingliżi li jgħixu barra r-Renju Unit, fosthom madwar 10,000 li huma residenti fil-gżejjer Maltin, se jkunu jistgħu jivvutaw fl-elezzjonijiet li jsiru fir-Renju Unit fis-snin li ġejjin. F'intervista ma' Television Malta l-Kummissarju Għoli għar-Renju Unit, Cathy Ward, ħeġġet lir-residenti Ingliżi f'Malta biex japplikaw għall-karta tar-residenza biex ikunu jistgħu jibqgħu jgħixu hawnhekk. Ir-residenti Ingliżi li jagħmlu iktar minn 15-il sena jgħixu barra r-Renju Unit sa issa ma setgħux jibqgħu jivvutaw f'elezzjonijiet li jsiru fir-Renju Unit. Din il-miżura laqtet lil miljuni ta' ċittadini Inglizi li ilhom jgħixu barra r-Renju Unit għal aktar minn 15-il sena, li fost oħrajn waslet li mijiet ta' eluf ma setgħux jivvutaw fir-referendum dwar Brexit anke jekk kienu milquta direttament minn din id-deċiżżjoni. Ward qalet li wara li fid-diskors tar-Reġina tħabbar li din is-sena l-Gvern Ingliż se jkun qiegħed iwettaq il-wegħda tiegħu li jerġa' jintroduċu d-dritt tal-vot liċ-ċittadini li jghixu barra r-Renju Unit. Ward qalet li din il-bidla ser tagħti lura dritt importanti liċ-ċittadini tar-Renju Unit li permezz tiegħu se jibqgħu ikunu parteċipi f'deċiżjonijiet importanti għar-Renju Unit. Il-Kummissarju Għoli Ingliża tkellmet ukoll dwar it-tiġdid tal-karta tar-residenza Maltija li trid isir minn kull ċittadin tar-Renju Unit li joqgħod fil-gżejjer Maltin. Hija qalet li 9,000 minnhom diġà applikaw waqt li ħeġġet lill-1,000 li fadal biex ifittxu japplikaw sal-aħħar ta' din ix-xahar. Il-Kummissarju Għoli għar-Renju Unit qalet li huwa essenzjali li r-residenti kollha tar-Renju Unit li joqgħodu Malta japplikaw għall-karta tar-residenza ġdida biex ma jitilfux id-dritt li joqgħodu fil-gżejjer Maltin għal żmien indefinit.